'दंगल' कहानी है हरियाणा के एक छोटे से गांव के भूतपूर्व नैशनल रेसलिंग चैंपियन महावीर सिंह फोगाट (आमिर खान) की। घर की कमजोर आर्थिक स्थिति की वजह से अपने रेसलिंग के करियर पर विराम लगा नौकरी चुनने वाले महावीर के सीने में देश के लिए गोल्ड मेडल जीतने की चाहत उसे हमेशा कचोटती है। अपनी गोल्ड मेडल जीतने की चाहत को वह अपनी बेटियों से पूरा करवाता है। पुरुष प्रधान समाज में बेटियों से पहलवानी करवाना और अंतरराष्ट्रीय मंच पर बेटियों के गोल्ड मेडल जीतने की इस दिलचस्प कहानी में प्रेरणादायक मनोरंजन हैं। कहानी: महावीर फोगाट की शादी शोभा कौर (साक्षी तंवर) से होती है। महावीर की चाहत है कि उसे एक बेटा हो, जो उनके लिए किसी इंटरनैशनल इवेंट से गोल्ड मेडल जीतकर ला सके। इसी चाहत में उन्हें चौथी बार भी बेटी ही होती है, जिसके बाद वह काफी दुखी हो जाता है। अचानक एक दिन उनकी दोनों बेटियां गीता (बचपन का किरदार में ज़ायरा वसीम और बड़ी होकर फातिमा सना शेख) और बबीता ( बचपन के किरदार में सुहानी भटनागर और बड़ी होकर सान्या मल्होत्रा) पड़ोस के बच्चों को बुरी तरह पीटकर आती हैं और यहीं से महावीर के मन में जगती है अपनी बेटियों को बेटा बनाने की चाहत। वह कहते नज़र आते हैं, 'म्हारी छोरियां छोरों से कम है के?' यहीं से शुरुआत होती है उस लगन और मेहनत की जो महावीर को उसके मंजिल तक पहुंचाती है। हालांकि, यह सब कर पाना इतना आसान नहीं होता, काफी मुश्किलें सामने हैं, लेकिन महावीर हर परिस्थितियों पर बिल्कुल पहाड़ की तरह भारी नज़र आते हैं। उन्हें अपने चारों तरफ अपनी बेटियां और गोल्ड मेडल के आलावा कुछ और नहीं सूझता। निर्देशन: नितेश तिवारी ने महावीर फोगाट की बेटियों गीता और बबीता की ऐतिहासिक जीत की जगजाहिर कहानी के बावजूद फिल्म का बेहतरीन निर्देशन किया है। इसका स्क्रीनप्ले, डायलॉग और ट्रीटमेंट आपको पूरे समय बांधे रखता है। फिल्म के कई सीन जहां आपकी आंखों को नम कर देते हैं, वहीं बीच-बीच में इमोशन से भरपूर हरियाणवी डायलॉग हंसी और खुशी का सामंजस्य बना कर रखते हैं। ऐक्टिंग: दंगल में आमिर खान ने महावीर फोगाट के रूप में जवान बेटियों के पिता बनने का किरदार बेहतरीन ढंग से निभाया है, उनकी बेटियों के किरदार में फातिमा सना शेख, सान्या मल्होत्रा, ज़ायरा वसीम और सुहानी भटनागर ने भी कमाल का अभिनय किया है। साक्षी तंवर और अपारशक्ति खुराना ने अपनी सहज अदाकारी से हर सीन में जान फूंक दी है। लोकेशन: जहां फिल्म के पहले भाग में ज्यादातर शूटिंग आउटडोर की है, वहीं दूसरे भाग में अधिकतर सीन स्टेडियम के हैं। स्टेडियम में रेसलिंग के लंबे-लंबे सीन आपको किसी भी समय बोझिल नहीं लगते। पहलवानी के खेल से वाकिफ न रहने वाले दर्शक भी फिल्म में बड़ी ही आसानी से रेसलिंग के दांव-पेंच को समझ लेते हैं, इसलिए फिल्म रोचक लगती है। कई बार तो रेसलिंग के सीन पर हर जीत के बाद सिनेमा हॉल तालियों की गड़गड़ाहट से गूंज उठा। संगीत: फिल्म के गीत-संगीत को प्रीतम ने इस तरह पिरोया है कि हर गाना फिल्म की कहानी को आगे बढ़ाता है। गीतकार अमिताभ भट्टाचार्य के गीत कहानी में डूबकर साथ चलते हैं। फिल्म का बैकग्राउंड स्कोर विषय से भटकता नहीं है, कई बार जब रेसलिंग के दांव-पेंच शुरू होते हैं तब बैकग्राउंड स्कोर पर कोई संगीत नहीं है, बैकग्राउंड स्कोर की यही बात फिल्म को और मजबूत बनाती है। क्यों देखें: भारत में जहां पहलवानी पुरुष प्रधान खेल रहा है, वहीं रेसलिंग के इस खेल पर महिलाओं को ध्यान में रखकर बनाई गई यह बायॉपिक एक सराहनीय प्रयास है। इस फिल्म को बेहिचक पूरे परिवार के साथ देखा जा सकता है। शुरू में आमिर खान की 'दंगल' की तुलना सलमान खान की फिल्म सुल्तान के साथ की जा रही थी, जबकि सच यह है कि दोनों ही फिल्मों के बीच कोई तुलना नहीं है। 